รัฐบาลไทย-ข่าวทำเนียบรัฐบาล-รัฐบาลโดยสำนักงานพระพุทธศาสนาฯ เตรียมจัดงานสัปดาห์วันมาฆบูชา ประจำปี 62  โดยชวนประชาชน ทำความดี ละเว้นความชั่ว ทำจิตใจให้บริสุทธิ์
วันจันทร์ที่ 4 กุมภาพันธ์ 2562
รัฐบาลโดยสํานักงานพระพุทธศาสนาฯ เตรียมจัดงานสัปดาห์วันมาฆบูชา ประจําปี 62  โดยชวนประชาชน ทําความดี ละเว้นความชั่ว ทําจิตใจให้บริสุทธิ์
รมต.นร.นายสุวพันธุ์ฯ เป็นประธานการประชุมคณะกรรมการอํานวยการจัดงานสัปดาห์ส่งเสริมการเผยแผ่พระพุทธศาสนาเนื่องในเทศกาลวันมาฆบูชา ประจําปี 2562 ครั้งที่ 1/2562
วันนี้ (4 กุมภาพันธ์ 2562) เวลา 14.15 น. ณ ห้องประชุม 301 ตึกบัญชาการ 1 ทําเนียบรัฐบาล นายสุวพันธุ์ ตันยุวรรธนะ รัฐมนตรีประจําสํานักนายกรัฐมนตรี เป็นประธานการประชุมคณะกรรมการอํานวยการจัดงานสัปดาห์ส่งเสริมการเผยแผ่พระพุทธศาสนาเนื่องในเทศกาลวันมาฆบูชา ประจําปี 2562 ครั้งที่ 1/2562 ร่วมกับหน่วยงานที่เกี่ยวข้อง สรุปสาระสําคัญ ดังนี้
รัฐมนตรีประจําสํานักนายกรัฐมนตรี ได้กล่าวถึงการประชุมคณะกรรมการจัดงานสัปดาห์ส่งเสริมการเผยแผ่พระพุทธศาสนาฯ ว่า เพื่อเตรียมการจัดงานงานสัปดาห์ส่งเสริมการเผยแผ่พระพุทธศาสนา เนื่องในเทศกาลวันมาฆบูชา ประจําปี 2562 ซึ่งจะจัดขึ้นทั้งในส่วนกลางและส่วนภูมิภาค เป็นไปด้วยความเรียบร้อย เนื่องจากจัดงานดังกล่าวเป็นงานที่สําคัญของชาวพุทธและของชาติ โดยรัฐบาลมีความมุ่งมั่นที่จะสร้างสังคมคุณธรรมให้เกิดขึ้นในสังคมโดยรวม และหวังเป็นอย่างยิ่งว่างานดังกล่าวจะเกิดผลสัมฤทธิ์ให้ประชาชนชาวไทยทุกหมู่เหล่าน้อมนําและยึดหลักคําสอนของพระพุทธศาสนาโดยเฉพาะการซึมซับและการยึดในหลักของศีล 5 ไปปฏิบัติในการดํารงชีวิตประจําวันตลอดไป
พร้อมกันนี้ ที่ประชุมได้รับทราบการจัดงานสัปดาห์ส่งเสริมการเผยแผ่พระพุทธศาสนา เนื่องในเทศกาลวันมาฆบูชาประจําปี 2562 ซึ่งวันมาฆาบูชาปีนี้ตรงกับวันที่ 19 กุมภาพันธ์ 2562โดย สํานักงานพุทธศาสนาแห่งชาติ ในฐานะเป็นหน่วยงานดําเนินการจัดงานสัปดาห์ส่งเสริมการเผยแพร่พระพุทธศาสนาฯ ได้ร่วมกับคณะสงฆ์ หน่วยงานทั้งภาครัฐและเอกชน เตรียมจัดงานสัปดาห์ส่งเสริมการเผยแผ่พระพุทธศาสนาเนื่องในเทศกาลวันมาฆบูชา ประจําปีพุทธศักราช 2562 เพื่อน้อมนําคําสอนของพระพุทธเจ้ามาปฏิบัติมนการดําเนินในชีวิตประจําวัน อันได้ เบญจศีล รักษาศีล 5 ข้อ ร่วมกันทําความดี ละเว้นความชั่ว เบญจธรรม เมตตา ความรัก ปรารถนาดีกับผู้อื่น กรุณา ช่วยเหลือผู้อื่นให้พ้นทุกข์ มุทิตา ยินดีเมื่อผู้อื่นได้ดี อุเบกขา ทําใจยอมรับความจริง รวมทั้งนําหัวใจพระพุทธศาสนา ได้แก่ ทําความดี ละเว้นความชั่ว ทําจิตใจให้ผ่องใส เพื่อน้อมนําถวายเป็นพุทธบูชาในงานสัปดาห์วันมาฆบูชา
ทั้งนี้งานสัปดาห์ส่งเสริมการเผยแผ่พระพุทธศาสนาฯ จัดทั้งในส่วนกลาง และส่วนภูมิภาค รวมถึงวัดไทยในต่างประเทศทั่วโลก ซึ่งส่วนกลางจัดกิจกรรม ณ พุทธมณฑล อําเภอศาลายา จังหวัดนครปฐม เริ่มจัดขึ้นตั้งแต่วันที่ 15 – 20 กุมภาพันธ์ 2562 ขณะที่ในภูมิภาคต่างจังหวัดทั่วประเทศไทย จะมีกิจกรรมที่ให้ประชาชนได้ร่วมสร้างบุญในวันสําคัญกัน เช่น
ในส่วนกลาง ณ พุทธมณฑล จัดพิธีเจริญพระพุทธมนต์ เจริญจิตตภาวนาถวายพระพรชัยมงคลแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในวันที่ 17 กุมภาพันธ์ 2562 เวลา 16.00 น. พิธีทําบุญตักบาตรพระสงฆ์ จํานวน 400 รูป และพิธีบําเพ็ญพระราชกุศลเวียนเทียน เนื่องในวันมาฆบูชา ในวันที่ 19 กุมภาพันธ์ 2562 กิจกรรมการปฏิบัติธรรมของพระสงฆ์ และคฤหัสถ์ จํานวน 500
รูป/คน กิจกรรมพิธีรับมอบหน่อต้นพระศรีมหาโพธิ์ จากเมืองอนุราธปุระ สาธารณรัฐสังคมนิยมประชาธิปไตยศรีลังกา นําไปปลูก ณ วัดวชิรธรรมาราม อําเภอมหาราช จังหวัดพระนครศรีอยุธยา กิจกรรมการสนทนาธรรม การอภิปรายธรรม การแสดงพระธรรมเทศนา การจัดแสดงนิทรรศการเผยแผ่พระพุทธศาสนาเนื่องในวันมาฆบูชา และการจัดกิจกรรมแสดงพลังจิตอาสา Big Cleaning day ตามโครงการ วัด ประชา รัฐ สร้างสุข
นอกจากนี้ จะมีการจัดนิทรรศการประชาสัมพันธ์สัปดาห์ส่งเสริมการเผยแผ่พระพุทธศาสนา เนื่องในวันมาฆบูชา ประจําปี 2562 ได้แก่ นิทรรศการพิธีรับมอบหน่อต้นพระศรีมหาโพธิ์จากสาธารณรัฐสังคมนิยมประชาธิปไตยศรีลังกา และกิจกรรมธนาคารความดี “ความดีสัมผัสได้” ในวันอังคารที่ 12 กุมภาพันธ์ 2562 ระหว่างเวลา 07.30 – 08.30 น.ณ บริเวรตึกบัญชาการ 1 ทําเนียบรัฐบาล
สําหรับในต่างประเทศจะจัดกิจกรรมขึ้นที่วัดไทยทั่วโลก โดยสํานักงานพระพุทธศาสนาแห่งชาติ เชิญชวนพุทธศาสนิกชนทั้งชาวไทยและชาวต่างประเทศ ร่วมงานสัปดาห์ส่งเสริมการเผยแผ่พระพุทธศาสนา เนื่องในเทศกาล วันมาฆบูชา ประจําปีพุทธศักราช 2562 จัดขึ้นตั้งแต่วันที่ 15 – 20 กุมภาพันธ์ 2562 ตลอดทั้งวันที่ภูมิภาค ต่างจังหวัดทั่วทั้งประเทศและวัดไทยในต่างประเทศทั่วโลก สามารถดูรายละเอียดเพิ่มเติมได้ที่ www.onab.go.th สอบถามเพิ่มเติม โทร. 02 441 7966
.....................................
กลุ่มประชาสัมพันธ์และเผยแพร่ สํานักโฆษก
ข้อมูล : สํานักงานพระพุทธศาสนาแห่งชาติ